Tien sterf in gru-ongeluk op N2Argieffoto: Twitter via @_ArriveAlive Tien mense is Maandagaand in ŉ gru-ongeluk op die N2 by Umzumbe naby Port Shepstone in KwaZulu-Natal dood. Simon Zwane, woordvoerder van die Padverkeersbestuurskorporasie (RTMC), het gesê die ongeluk het omstreeks 18:45 plaasgevind. Drie Toyota Quantum-voertuie was in die botsing betrokke. “Daar word beweer twee van die Quantum-voertuie het in ŉ suidelike rigting gery en die derde in ŉ noordelike rigting. Die Quantum in die noordelike rigting het probeer om ŉ voertuig voor hom verby te steek op ŉ plek waar die twee bane van die snelweg een word en het die aankomende voertuig getref. Die derde voertuig het probeer om die ongeluk te vermy, maar het teen die voertuig voor hom gebots,” het Zwane gesê. Tien mense is in die ongeluk dood. Drie van die oorledenes was kinders. Zwane het gesê die presiese omstandighede van die ongeluk word ondersoek. ŉ Saak van strafbare manslag is aanhangig gemaak. Hy het gesê die RTMC is steeds besig om ŉ busongeluk te ondersoek wat drie dae gelede naby Nkandla gebeur het en die lewe van 15 mense geëis het.